## Rješenje kojim se Vinku Grubišiću iz Zagreba, i mldb. Jagoru Grubišiću iz Zagreba, odbija zahtjev za produženjem roka za dostavu dokumentacije od 20. ožujka 2007. godine

### NN 38/2007 (13.4.2007.), Rješenje kojim se Vinku Grubišiću iz Zagreba, i mldb. Jagoru Grubišiću iz Zagreba, odbija zahtjev za produženjem roka za dostavu dokumentacije od 20. ožujka 2007. godine

# HRVATSKA AGENCIJA ZA NADZOR FINANCIJSKIH USLUGA

**1292**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, na temelju Zahtjeva Vinka Grubišića iz Zagreba, Pantovčak
196b i mldb. Jagora Grubišića iz Zagreba, Pantovčak 196b, zastupanog po ocu i
zakonskom zastupniku Vinku Grubišiću i majci i zakonskoj zastupnici Dinki
Grubišić, zastupanih po punomoćniku, Borisu Jukiću, odvjetniku iz Zagreba,
Katančićeva 3, za odobrenje objavljivanja ponude za preuzimanje javnog dioničkog
društva Jadran film d.d., Zagreb, Oporovečka 12, na sjednici održanoj 29. ožujka
2007. godine, donijela je

## RJEŠENJE

1. Vinku Grubišiću iz Zagreba, Pantovčak 196b i mldb. Jagoru Grubišiću iz
Zagreba, Pantovčak 196b, odbija se zahtjev za produženjem roka za dostavu
dokumentacije od 20. ožujka 2007. godine.
2. Vinku Grubišiću iz Zagreba, Pantovčak 196b i mldb. Jagoru Grubišiću iz
Zagreba, Pantovčak 196b, odbija se Zahtjev za odobrenje objavljivanja ponude za
preuzimanje javnog dioničkog društva Jadran film d.d., Zagreb, Oporovečka 12.
3. Ovo Rješenje objavit će se u »Narodnim novinama«.

```
Obrazloženje
```

I. Vinko Grubišić iz Zagreba, Pantovčak 196b i mldb. Jagor Grubišić iz Zagreba,
Pantovčak 196b, zastupan po ocu i zakonskom zastupniku Vinku Grubišiću i majci i
zakonskoj zastupnici Dinki Grubišić, (dalje u tekstu: Ponuditelji), svi
zastupani po punomoćniku Borisu Jukiću, odvjetniku iz Zagreba, Katančićeva 3,
podnijeli su Hrvatskoj agenciji za nadzor financijskih usluga (dalje u tekstu:
Agencija), 18. srpnja 2006. godine, na temelju odredbe članka 13. stavak 1.
Zakona o preuzimanju dioničkih društava (dalje u tekstu: Zakon), podnesak kojim
se dostavlja dokumentacija vezano uz objavljivanje ponude za preuzimanje javnog
dioničkog društva Jadran film d.d., Zagreb, Oporovečka 12 (dalje u tekstu:
Izdavatelj).
II. Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02) i
članka 14. Pravilnika o sadržaju i obliku financijskih i poslovnih izvješća
javnih dioničkih društava (»Narodne novine« broj 118/03).
Uvidom u podatke sudskog registra na Internetu utvrđeno je da temeljni kapital
Izdavatelja u vrijeme nastanka obveze do donošenja ovog rješenja iznosi više od
30.000.000,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu siječnju, veljači i ožujku 2004. godine, imao
više od 100 dioničara.
III. Obveza objavljivanja ponude za preuzimanje, sukladno odredbi članka 4.
stavak 1. Zakona, a u svezi s odredbom članka 8. stavak 5. Zakona, nastala je za
Ponuditelje 6. svibnja 2004. godine, stjecanjem 6.277 dionica Izdavatelja od
strane Vinka Grubišića iz Zagreba, Pantovčak 196b, nakon kojeg stjecanja
Ponuditelji zajedno raspolažu sa 41.666 dionica Izdavatelja, što je tada
predstavljalo 25,49% učešća u temeljnom kapitalu Izdavatelja i davalo 25,49% od
ukupnog broja glasova koje daju dionice Izdavatelja s pravom glasa.
Obzirom da Ponuditelji nisu Agenciji podnijeli zahtjev za odobrenje
objavljivanja ponude za preuzimanje Izdavatelja u roku propisanom odredbom
članka 13. stavak 1. Zakona, Agencija je sukladno odredbi članka 32. stavak 7.
Zakona nastanak obveze objavljivanja ponude za preuzimanje za Ponuditelje
utvrdila rješenjem u predmetu klase: UP/I-450-08/04-02/93, od 8. srpnja 2004.
godine.
IV. Nakon nastanka obveze na objavljivanje ponude za preuzimanje, Vinko Grubišić
iz Zagreb, Pantovčak 196b, je protivno odredbi članka 29. stavak 2. Zakona,
stjecao i otpuštao dionice Izdavatelja.
Na temelju Sporazuma o usklađenom djelovanju u postupku preuzimanja Izdavatelja,
sklopljenog 11. rujna 2006. godine, Ponuditelji u ponudi za preuzimanje djeluju
zajednički s Nadom Hrstić-djurić iz Zagreba, Zmajevac 18; Franjom Senjakom iz
Sesveta, Herceg Đure 3; Rankom Mitićem iz Zagreba, Breščenskoga 10; trgovačkim
društvom Dubrava film d.o.o., Zagreb, Katančićeva 3; Zdravkom Balenovićem iz
Zagreba, R. Ivankovića 37 i Željkom Pervanom iz Zagreba, Hrastov gaj 7.
Navedenim Sporazumom o usklađenom djelovanju u postupku preuzimanja Izdavatelja,
određeno je da će ponudu za preuzimanje Izdavatelja, objaviti Ponuditelji, sve
sukladno odredbi članka 4. stavak 1., a u svezi s člankom 8. stavak 1. točka a)
i stavak 5. Zakona.
V. Nakon izvršenog uvida u dokumentaciju priloženu podnesku od 18. srpnja 2006.
godine utvrđeno je da je ista, u smislu odredbe članka 12. stavak 2. Zakona,
nepotpuna, pa je Agencija pismenom od dana 11. kolovoza 2006., pozvala
Ponuditelje da dostave u izvorniku ili ovjerenoj javnobilježničkoj preslici
zahtjev za odobrenje objavljivanja ponude za preuzimanje Izdavatelja, isprave o
pravnom poslu na temelju kojih su Ponuditelji i osobe koje djeluju zajednički s
Ponuditeljima, stjecali dionice Izdavatelja u razdoblju od jedne godine prije
dana nastanka obveze na objavljivanje ponude za preuzimanje do dana
objavljivanja ponude, bankarsku garanciju, ugovor o kreditu ili ugovor o
otvaranju posebnog računa i dokaz o uplati sredstava za plaćanje dionica, ugovor
s depozitarom o obavljanju poslova pohrane dionica, odluku Agencije za zaštitu
tržišnog natjecanja o prijavljenoj namjeri provedbe koncentracije poduzetnika, u
smislu odredaba Zakona o zaštiti tržišnog natjecanja (»Narodne novine« broj
122/03), odnosno Izjavu Ponuditelja i osoba koje s njim djeluju zajednički, danu
pod kaznenom i materijalnom odgovornošću, da u predmetnom postupku preuzimanja
Izdavatelja nisu u obvezi Agenciji za zaštitu tržišnog natjecanja prijaviti
namjeru provedbe koncentracije poduzetnika u smislu odredaba navedenog zakona,
ukoliko Ponuditelji i osobe koje s njim djeluju zajednički u konkretnom slučaju
nisu obvezni Agenciji za zaštitu tržišnog natjecanja prijaviti namjeru provedbe
koncentracije poduzetnika, punomoć za zastupanje pred Agencijom u predmetnom
postupku preuzimanja Izdavatelja.
Obzirom da podneskom Ponuditelja od 4. rujna 2006. godine, nije dostavljena
tražena dokumentacija, Ponuditelji su pismenom od 11. rujna 2006. godine ponovno
pozvani dostaviti prethodno navedenu dokumentaciju.
Uvidom u dokumentaciju dostavljenu dana 28. rujna 2006. godine utvrđeno je da
zahtjevu nije priložen Ugovor o namjenski oročenom depozitu, sklopljen 1. rujna
2006. godine između Ponuditelja i Hrvatske poštanske banke d.d., Zagreb,
Jurišićeva 4, u izvorniku ili javnobilježnički ovjerenoj preslici, kao i da
istom nisu priložene sve isprave o pravnom poslu na temelju kojih su Ponuditelji
i sve osobe koje s Ponuditeljima zajednički djeluju, stjecali dionice
Izdavatelja u razdoblju od jedne godine prije dana nastanka obveze na
objavljivanje ponude za preuzimanje dodana objavljivanja ponude, zbog čega su
Ponuditelji pismenom Agencije od dana 12. listopada 2006. godine pozvani
dostaviti navedenu dokumentaciju.
Dalje, uvidom u dokumentaciju dostavljenu 2. studenoga 2006. godine, utvrđeno je
da ista nije dostavljena u cijelosti, odnosno da dostavljena dokumentacija,
sukladno odredbi članka 12. stavak 2. Zakona, nije priložena u izvorniku ili
javnobilježnički ovjerenoj preslici, slijedom čega je Ponuditelj, na temelju
odredbe članka 137. stavak 2. Zakona o općem upravnom postupku (»Narodne novine«
br. 53/91, 103/96-Odluka Ustavnog suda Republike Hrvatske br. Us-248/94, dalje u
tekstu: ZUP) pismenom Agencije od 9. studenoga 2006. godine pozvan dostaviti
dokumentaciju navedenu u pismenu od 12. listopada 2006. godine, u zakonom
propisanom obliku.
Budući da podneskom Ponuditelja od 20. i 23. studenoga 2006. godine ponovno nije
dostavljena tražena dokumentacija, Agencija je pismenom od 7. prosinca 2006.
godine pozvala Ponuditelje istu dostaviti.
Isto tako, Ponuditelji su 21. prosinca 2006. godine, usmeno pozvani dostaviti
sve isprave o pravnom poslu na temelju kojih su Ponuditelji i sve osobe koje s
Ponuditeljima zajednički djeluju stjecali dionice Izdavatelja u razdoblju od
jedne godine prije dana nastanka obveze na objavljivanje ponude za preuzimanje
do dana objavljivanja ponude, budući da je uvidom u dokumentaciju dostavljenu
12. prosinca 2006. godine utvrđeno da predmetne isprave nisu dostavljene u
cijelosti.
Dalje, uvidom u dokumentaciju dostavljenu 22. siječnja 2007. godine, utvrđeno je
da dostavljena dokumentacija i dalje nije potpuna, slijedom čega su Ponuditelji
ponovno pozvani pismenom Agencije od 5. veljače 2007. godine u roku od 14 dana
dostaviti isprave o pravnom poslu na temelju kojih su Ponuditelji i sve osobe
koje s Ponuditeljima zajednički djeluju, stjecali dionice Izdavatelja u
razdoblju od jedne godine prije dana nastanka obveze na objavljivanje ponude za
preuzimanje do dana objavljivanja ponude, a koje isprave nisu dostavljene
Agenciji i to: ispravu o pravnom poslu na temelju koje je trgovačko društvo
Dubrava film d.o.o., Zagreb, Katančićeva 3 steklo dionice Izdavatelja od Andree
Ferić iz Splita, Ruđera Boškovića 16, Ugovor o kupoprodaji dionica od 3. lipnja
2003. godine, sklopljen između Maje Freundlich iz Zagreba, Zajčeva 31 i
Tomislava Radića iz Zagreba, Zajčeva 31, kao prodavatelja i odvjetnika Borisa
Jukića iz Zagreba, Katančićeva 3, kao kupca, Ugovor o prijenosu dionica od 7.
svibnja 2004. godine, sklopljen između Ivana Kuraje iz Sesveta, Splitska 1, kao
prenositelja i Vinka Grubišića iz Zagreba, Pantovčak 196b, kao stjecatelja,
Ugovor o prijenosu dionica od 7. svibnja 2004. godine, sklopljen između Damira
Vujinovića iz Zagreba, B. Magovca 167, kao prenositelja i Vinka Grubišića iz
Zagreba, Pantovčak 196b, kao stjecatelja.
Umjesto dostave navedene dokumentacije u ostavljenom roku, Ponuditelji su
podneskom od 19. veljače 2007. godine tražili produljenje roka za daljnjih 14
dana radi pribavljanja iste.
Obzirom da i u naknadnom roku od 14 dana, Ponuditelji nisu dostavili navedenu
dokumentaciju, Agencija je pismenom od 9. ožujka 2007. godine, ponovno pozvala
Ponuditelje na dostavljanje navedenih isprava o pravnim poslovima na temelju
kojih su Ponuditelji i sve osobe koje s Ponuditeljima zajednički djeluju,
stjecali dionice Izdavatelja.
Nadalje, navedenim pismenom Agencija je, prema stanju spisa, od Ponuditelja
zatražila i očitovanje o nesuglasnosti podataka o iznosu temeljnog kapitala i
broja dionica na koji je taj temeljni kapital Izdavatelja u odnosu na nominalnu
vrijednost dionice, izmjenu cijene u ponudi za preuzimanje, te s tim u vezi
izmjenu teksta ponude za preuzimanje, kao i dokaz o osiguranju sredstava za
plaćanje dionica na koje se odnosi ponuda za preuzimanje i dokaz o uplati
razlike naknade, sukladno Pravilniku o vrsti i visini naknada i administrativnih
pristojbi Hrvatske agencije za nadzor financijskih usluga (»Narodne novine« br.
45/06, 11/07).
Ponuditelji u ostavljenom roku nisu dostavili traženu dokumentaciju već su
podneskom od 20. ožujka 2007. godine ponovno zatražili produljenje roka.
Slijedom navedenog, evidentno je da opisanim postupanjem Ponuditelji neosnovano
odugovlače postupak, zbog čega istima nije odobreno produženje roka zatraženo
predmetnim podneskom, a kako je navedeno pod točkom 1. izreke.
Slijedom svega izloženog, vidljivo je da su Ponuditelji pismenima Agencije
pozivani dostaviti isprave propisane odredbom članka 12. stavak 2. točka 1.
Zakona, a koje isprave su nužne za potpuno utvrđivanje činjeničnog stanja u ovom
predmetu, uz upozorenje da će se u slučaju ne postupanja u ostavljenom roku, u
smislu odredbe članka 137. stavak 3. ZUP-a, predmetni zahtjev riješiti prema
stanju spisa.
Obzirom da Ponuditelji, unatoč brojnim pozivima Agencije nisu, u ostavljenim
rokovima, a niti do donošenja ovog rješenja, u izvorniku ili javnobilježnički
ovjerenoj preslici, dostavili isprave iz članka 12. stavak 1. točka 1. Zakona,
zbog čega Agencija nije mogla potpuno utvrditi činjenično stanje, sukladno
odredbi članka 137. stavak 3. ZUP-a o predmetnom zahtjevu odlučeno je prema
stanju spisa, a kako je navedeno pod točkom 2. izreke.
VIII. Na temelju odredbe članka 8. stavak 3. Zakona o Hrvatskoj agenciji za
nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/29
Urbroj: 326-111/07-19
Zagrebu, 29. ožujka 2007.

Predsjednik Uprave
**Ante Samodol**, v. r.

Rješenje, NN 38/2007-1292
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)